| De Nemore Berengerii et hiis que habemus a Vaucresson , que concessimus Petro de Boissiaco | Universis presentes litteras inspecturis , Petrus ecclesie Bajocensis archidiaconus et canonicus Parisiensis , salutem in Domino . Noverit universitas vestra quod viri venerabiles ac religiosi abbas et conventus Sancti Dyonisii in Francia domum suam de Nemore Berengarii et villam suam de Valcresson mihi concesserunt ad vitam meam sub hac forma ad verbum verbo : Odo , ecclesie Beati Dyonisii minister indignus , totusque ejusdem loci conventus , omnibus presentes litteras inspecturis , salutem in Domino . Notum facimus quod nos , attendentes longum ac fidele servicium quod dilectus ac fidelis noster Petrus , ecclesie Bajocensis archidiaconus , nobis et ecclesie nostre fideliter exhibuit ac devote , considerantes etiam quod centum et viginti arpenta nemorum que jure hereditario in foresta de Medunta tenebat et possidebat nobis et ecclesie nostre contulit imperpetuum possidenda , in recompensationem predictorum servicii videlicet etiam beneficii nobis ab ipso impensorum , ne erga ipsum ingrati existere videremur , domum nostram de Nemore Berengerii cum fossato , vivario , molendino , terris , hospitibus et quicquid habemus in villa de Valcresson et pertinenciis universis ad dictam villam eidem concessimus ad vitam suam custodienda ac pacifice possidenda , ita tamen quod nemora nostra non poterat scindere neque fossatum neque vivarium vendere aut aliquid de predictis alienare aut permutare seu etiam escambiare sine assensu nostro . In dictis autem nemoribus non poterit ponere oves aut boves sive alia animalia , si qua tenere voluerit vel habere ; verumptamen poterit venari et capere feras et cuniculos in dictis nemoribus et licebit ei piscari in predictis fossato et vivario quociens eidem placuerit et viderit expedire , et nos abbas , quociens volueruimus , poterimus venari et piscari in nemoribus et vivario supradictis . Pro omnibus autem supradictis tenetur nobis idem archidaconus singulis annis reddere sexaginta libras parisiensium , terciam partem videlicet in octobas Omnium sanctorum , aliam vero terciam partem in octabis Purificationis beate Marie et ultimam terciam partem in octabis Ascensionis Domini , quamdiu tenere voluerit supradicta . Tenetur autem idem archidiaconus predictam domum et alia servare in bono statu , ita quod in suo tempore deteriora non fiant . Et sciendum quod ille prime viginti libre quas eidem archidiacono reddere tenemur de pensione sua in octabis Beati Dyonisii cedent in solutionem viginti librarum quas nobis debet in octabis Omnium sanctorum , residue vero quadraginta libre reddentur nobis ab ipso terminis superius annotatis . Verum , si evenerit quod idem archidiaconus in vita sua dictam domum dimittat vel quando ipsum mori contigerit vel si dicti loci archidiaconus vel episcopus fuerit , statim dicta domus cum omnibus supradictis a nobis sibi concessis ad nos cum omnibus meliorationibus ibidem factis libere revertetur . In cujus rei memoriam et testimonium , presentes litteras eidem contulimus sigillorum nostrorum munimine roboratas . Datum anno Domini Mo CCo quadragesimo primo , mense junio . Ego igitur , volens et cupiens modis omnibus predictas conventiones tenere firmiter et servare , promisi et promitto sub testimonio presentium litterarum me ullo tempore venturum contra ea que in litteris predictorum abbatis et conventus , prout dictum est superius , sunt contenta . Datum anno Domini Mo CCo XLo primo , mense septembri .